กมธ.ศก.วุฒิเสนอจำงบปี55เน้นโครงการขนาดใหญ่
ปธ.กมธ. เศรษฐกิจ วุฒิฯ เสนอรัฐจัดทำงบปี 55 เน้นการลงทุนขนาดใหญ่ &#8211;นำเข้าเครื่องจักร เชื่อ ถ่วงค่าเงินบาทแข็ง พร้อมจัดสรรที่ดินว่างเปล่าให้ผู้ยากไร้ปลูกพืชพลังงานทดแทนน้ำมัน
10 ม.ค. 2554

ปธ.กมธ. เศรษฐกิจ วุฒิฯ เสนอรัฐจัดทำงบปี 55 เน้นการลงทุนขนาดใหญ่ –นำเข้าเครื่องจักร เชื่อ ถ่วงค่าเงินบาทแข็ง พร้อมจัดสรรที่ดินว่างเปล่าให้ผู้ยากไร้ปลูกพืชพลังงานทดแทนน้ำมัน
นายประเสริฐ ประคุณศึกษาพันธ์ ส.ว.ขอนแก่น  ในฐานะประธานคณะกรรมาธิการเศรษฐกิจ การพาณิชย์และอุตสาหกรรม วุฒิสภา กล่าวว่า ขอตั้งข้อสังเกตถึงโครงการไทยเข้มแข็งของรัฐบาลว่า เป็นการกระตุ้นเศรษฐกิจระยะสั้นมากกว่าการสร้างความเข้มแข็งอย่างยั่งยืน โครงการส่วนมากเป็นการกระตุ้นการบริโภค ไม่เห็นว่าจะมีโครงการไหนที่ทำให้คนไทยเข้มแข็งจริง จึงอยากเสนอให้การจัดทำงบประมาณปี 2555 นี้เน้นโครงการขนาดใหญ่ที่จะผลิกวิกฤตให้เป็นโอกาส จากสถานการณ์เงินบาทแข็งค่าโดยภาครัฐควรเร่งเพิ่มการลงทุน โครงสร้างพื้นฐานเพื่อเพิ่มขีดความสามารถในการแข่งขัน ได้แก่ การพัฒนาระบบขนส่งและขนส่งมวลชน สร้างรถไฟฟ้าความเร็วสูง เน้นลงทุนระบบชลประทานขนาดใหญ่ การนำเข้าเครื่องจักรเทคโนโลยีสูงจากต่างประเทศ  ทั้งนี้เพื่อลดต้นทุนการผลิต เนื่องจากราคาถูกจากค่าเงินบาทที่แข็งค่า และยังช่วยดึงเม็ดเงินดอลลาร์ออกไปต่างประเทศ เพื่อชะลอการแข็งค่าเงินบาทได้ด้วย แต่อย่างไรก็ตาม ต้องให้เครื่องมือป้องกันเงินบาทแข็งค่าให้กับผู้ส่งออกด้วย 
นายประเสริฐ กล่าวอีกว่า สำหรับกรณีราคาน้ำมันที่อยู่ในช่วงขาขึ้น จนคาดว่าอาจมีราคากว่า 100 ดอลลาร์ต่อบาเรลในไตรมาสที่ 2 และ 3 นั้น รัฐบาลควรเน้นการใช้ประโยชน์จากพื้นที่ว่างเปล่า เช่น ที่ดินของกรมธนารักษ์ ราชพัสดุ ให้กับผู้ยากไร้ หรือด้อยโอกาสได้ปลูกพืชพลังงานทดแทนให้ได้มากที่สุด เป็นการสร้างรายได้และลดการนำเข้าน้ำมันในอนาคต แม้จะถูกมองว่าเป็นการหาเสียงก่อนเลือกตั้งก็ตาม แต่ก็ต้องพลิกวิกฤตนี้ให้เป็นโอกาสต่อประเทศชาติ